batikk
Store norske leksikon,Kunst og estetikk,Søm, klær og mote,Tekstiler
Batikk er en farge- og mønstringsmetode for tekstiler. Metoden stammer fra Java, men er blitt alminnelig også i andre land og brukes særlig av kunsthåndverkere.
Mønstringseffekten kommer frem ved at deler av tekstilstoffet belegges med voks før farging. Voksen tar ikke opp fargestoffet, derfor blir stoffet bare farget der det ikke er voks eller gjennom sprekker i voksen. Etter farging fjernes voksen med kokende vann. Voksbelegging kan gjentas for å få flerfargeeffekter. De årelignende fargestripene skyldes sprekker i voksen og gir batikken dens spesielle karakter.